Միջազգային թատերական ինստիտուտը (ՄԹԻ) կատարողական արվեստի` աշխարհում ամենամեծ կազմակերպությունն է: Այն ունի մոտավորապես 100 կենտրոն և կազմակերպության անդամներ ողջ աշխարհով մեկ: Միջազգային թատերական ինստիտուտի ծրագրերը գեղարվեստական, կրթական ու մարդասիրական են: Ինստիտուտի նպատակն է խթանել միջազգային գիտելիքի փոխանակումը և թատերական արվեստի պրակտիկան, որի շնորհիվ ձգտում է ամրապնդել խաղաղություն և ժողովուրդների միջև բարեկամություն, խորացնել մարդկանց փոխըմբռնումը, բարձրացնել թատերական արվեստի բոլոր ներկայացուցիչների ստեղծագործական համագործակցությունը: Կազմակերպության անդամները ներգրավված են համատեղ միջազգային նախագծերում ու կենտրոններում և կազմակերպում են փառատոներ, գիտաժողովներ, աշխատաժողովներ, ինչպես նաև զանազան միջոցառումներով տոնում են Թատրոնի միջազգային օրը յուրաքանչյուր տարի մարտի 27-ին և Պարի միջազգային օրը յուրաքանչյուր տարի ապրիլի 29-ին: Յուրաքանչյուր երկրորդից երրորդ տարի ՄԹԻ-ի անդամները հավաքվում են համաշխարհային կոնգրեսի ժամանակ` ապագա անելիքներն ու նախագծերը պլանավորելու: